ลือสนั่น! BWG-WHA-CWT เข้าวิน “รฟฟ.ขยะอุตฯ 50 เมกะวัตต์”
ลือสนั่น! BWG-WHA-CWT เข้าวิน “รฟฟ.ขยะอุตฯ 50 เมกะวัตต์”
27 ต.ค. 2559

แหล่งข่าวจากวงการพลังงาน เปิดเผยกับ “ข่าวหุ้นธุรกิจออนไลน์” ว่า คณะกรรมการกำกับกิจการพลังงาน หรือ กกพ. ได้ดำเนินการคัดเลือกผู้ประกอบการธุรกิจพลังงานทางเลือกที่ได้ยื่นดำเนินโครงการรับซื้อไฟฟ้าพิเศษจากขยะอุตสาหกรรมในรูปแบบ Feed-in Tariff (FiT) จำนวนไม่เกิน 50 เมกะวัตต์ แล้วเสร็จในวันนี้ (27 ต.ค.)
โดยเบื้องต้น มีการเปิดเผยรายชื่อผู้ได้รับการคัดเลือกและผู้ไม่ได้รับการคัดเลือกที่เป็นบริษัทจดทะเบียนในตลาดหลักทรัพย์ฯบางส่วน อย่างไม่เป็นทางการ ประกอบด้วย
1. บริษัท เบตเตอร์ เวิลด์ กรีน จำกัด (มหาชน) หรือ BWG ถูกคัดเลือกให้ดำเนินโครงการ จำนวน 2 โครงการ กำลังการผลิตรวม 12.8 เมกะวัตต์
2. บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ถูกคัดเลือกให้ดำเนินโครงการ จำนวน 1 โครงการ กำลังการผลิต 7 เมกะวัตต์
3. บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ถูกคัดเลือกให้ดำเนินโครงการ จำนวน 1 โครงการ กำลังการผลิต 8 เมกะวัตต์
4. บริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน) หรือ GENCO ไม่ถูกรับเลือกให้ดำเนินโครงการ
อย่างไรก็ตาม รายชื่อบริษัทจดทะเบียน รวมถึงรายละเอียดข้างต้น เป็นการเปิดเผยอย่างไม่เป็นทางการ โดยผู้สนใจสามารถติดตามรายละเอียดซึ่งทาง กกพ. มีกำหนดประกาศรายชื่อผู้ได้รับการคัดเลือกทั้งหมดอย่างเป็นทางการในวันพรุ่งนี้ (28 ต.ค.) ขณะที่หลังจากนั้นจะเป็นขั้นตอนของการลงนามสัญญาซื้อขายไฟฟ้าในวันที่ 25 ก.พ. 2560 และมีกำหนดจ่ายไฟฟ้าเข้าระบบเชิงพาณิชย์ หรือ COD ภายในวันที่ 31 ธ.ค. 2562
ทั้งนี้ นอกเหนือจากรายชื่อบริษัทข้างต้น ผู้สื่อข่าวตรวจสอบพบยังมีบริษัทจดทะเบียนอีกหลายแห่งที่ได้ร่วมยื่นดำเนินโครงการดังกล่าวด้วย อาทิ บริษัท ซุปเปอร์บล๊อก จำกัด (มหาชน) หรือ SUPER ซึ่งได้ยื่นข้อเสนอเข้ามา 4 โครงการ บริษัท ปูนซิเมนต์ไทย จำกัด (มหาชน) หรือ SCC จำนวน 1 โครงการ และ บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC จำนวน 2 โครงการ เป็นต้น 